**Albatroși**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din mine zboară pașnici albatroși,

Cu aripi împletite-n cer a rugă,

Sub norii cochetând, aventuroși,

Se-ascund de-a șovăielii buturugă.

Atât de puri pe-albastrul infinit,

Li-e zborul frânt de faldurile sorții.

Pe crengi îndepărtate de zenit,

Culcușul lor sfidează umbra morții.

Au visul întinat de amintiri –

Prea cenușiu sau... mult prea întuneric,

Așteaptă lângă plajă, la „sosiri”,

Rebelul val, plonjând în el feeric.

În ciocul ațintit spre asfințit

Aduc în grabă câte o felie

Din luna gri, cu chipul obosit,

Să-i facă nopții-adâncă temelie.

Prin țipete pătrunse de amurg,

Se conturează-o nouă dimineață.

Tremurător, secundele se scurg

Din albatroșii mei sculptați în ceață...